ทําไม คนไทย ชอบไปเที่ยวญี่ปุ่น
ทําไม คนไทย ถึงชอบไปเที่ยวญี่ปุ่น ?  ลงทุนแมนจะเล่าให้ฟัง
8 ก.พ. 2566

ทําไม คนไทย ชอบไปเที่ยวญี่ปุ่น /โดย ลงทุนแมน
รู้ไหมว่าคนไทย ไปเที่ยวญี่ปุ่นเพิ่มขึ้น แบบก้าวกระโดด โดยเฉพาะในช่วงก่อนการล็อกดาวน์
ปี 2012 นักท่องเที่ยวไทยไปญี่ปุ่น 202,015 คน
ปี 2019 นักท่องเที่ยวไทยไปญี่ปุ่น 1,319,000 คน
เพิ่มขึ้นเป็น 5 เท่า ในระยะเวลาเพียงแค่ 7 ปีเท่านั้น
แล้วทําไม คนไทย ถึงชอบไปเที่ยวญี่ปุ่น ? 
ลงทุนแมนจะเล่าให้ฟัง 
╔═══════════╗
Brighton College Bangkok เปิดให้ทุนการศึกษาระดับ A Level  สำหรับนักเรียนอายุ 15 - 16 ปี วันเสาร์ที่ 25 ก.พ. 2566 เวลา 08:30 - 13:45 น. ลงทะเบียน: 
╚═══════════╝
จุดเริ่มต้นของเรื่องนี้ คงต้องย้อนกลับไปตอนที่ ชินโซ อาเบะ อดีตนายกรัฐมนตรีของญี่ปุ่น ได้นำนโยบายกระตุ้นเศรษฐกิจที่เรียกกันว่า “อาเบะโนมิกส์” มาใช้แก้ปัญหาภาวะเศรษฐกิจของญี่ปุ่นที่ซบเซามาเป็นระยะเวลานาน
โดยหนึ่งในวิธีกระตุ้นเศรษฐกิจที่ถูกนำมาใช้ก็คือ การส่งเสริมการท่องเที่ยว เพื่อดึงดูดให้นักท่องเที่ยวต่างชาติเข้ามาในญี่ปุ่นมากขึ้น
ปี 2013 รัฐบาลญี่ปุ่นได้ประกาศ ยกเว้นวีซ่าเข้าประเทศญี่ปุ่น ให้กับนักท่องเที่ยวต่างชาติ
โดยเฉพาะนักท่องเที่ยวไทย ที่สามารถเข้ามาในญี่ปุ่นได้ไม่เกิน 15 วัน โดยไม่ต้องขอวีซ่า
รวมไปถึงรัฐบาลญี่ปุ่นเองก็มีการประชาสัมพันธ์ และทำการตลาดอย่างเข้มข้น
เกี่ยวกับการท่องเที่ยวในญี่ปุ่น เพื่อขยายตลาดนักท่องเที่ยวต่างชาติ ผ่านองค์การส่งเสริมการท่องเที่ยวแห่งประเทศญี่ปุ่น หรือ Japan National Tourism Organization (JNTO)
นอกจากนโยบายการกระตุ้นเศรษฐกิจแล้ว ก็ยังมีอีกหลายเหตุผลด้วยกัน ที่ทำให้คนไทยชอบไปเที่ยวญี่ปุ่น เริ่มตั้งแต่
- ประเทศไทยได้รับอิทธิพลทางวัฒนธรรมจากญี่ปุ่นมาเป็นเวลานาน
โดยญี่ปุ่นนั้นถือเป็นประเทศที่มีความสัมพันธ์ทางด้านการค้าและการทูตกับประเทศไทยมาช้านาน 
ทำให้คนไทยได้ซึมซับวัฒนธรรมของญี่ปุ่นไปด้วย ไม่ว่าจะเป็นเรื่องอาหาร สินค้า ภาพยนตร์ การ์ตูน เพลง เป็นต้น
คนไทยจำนวนไม่น้อยจึงอยากไปสัมผัสประเทศญี่ปุ่นด้วยตัวเองจริง ๆ สักครั้ง และคนไทยอีกหลายคนก็มีการเดินทางกลับไปญี่ปุ่นอีก มากกว่าหนึ่งครั้งด้วย
- มีแหล่งร้านค้าและแหล่งท่องเที่ยวจำนวนมาก
ญี่ปุ่นมีแหล่งช็อปปิงที่หลากหลาย ตั้งแต่สินค้าแบรนด์ดัง เสื้อผ้าแฟชั่น อาหาร ขนม ไปจนถึงสินค้าที่แฝงเอกลักษณ์ทางวัฒนธรรมของญี่ปุ่น
นอกจากนี้ ญี่ปุ่นยังมีแหล่งพิพิธภัณฑ์ หอศิลป์ วัด และปราสาทที่สวยงามมากมาย เปิดรับนักท่องเที่ยวให้เข้ามาชม
ถือเป็นอีกจุดหนึ่ง ที่ดึงดูดนักท่องเที่ยวไทยให้เดินทางไปเที่ยวญี่ปุ่น
- ญี่ปุ่นมีความปลอดภัย และมีความสงบเรียบร้อย
จากการสำรวจดัชนีสันติภาพโลก ประจำปี 2022 โดยสถาบันเศรษฐศาสตร์และสันติภาพ (IEP) พบว่า ญี่ปุ่นติดอันดับ 1 ใน 10 ประเทศ ที่ปลอดภัยและสงบสุขที่สุดในโลก
ทำให้นักท่องเที่ยวไทยรู้สึกปลอดภัย ไม่ต้องมีความกังวลมากนัก เมื่อเทียบกับหลายประเทศ ซึ่งก็มีนักท่องเที่ยวไทยจำนวนไม่น้อย มักพาครอบครัวที่มีทั้งผู้สูงอายุหรือเด็ก มาเที่ยวญี่ปุ่นพร้อมกันอีกด้วย
- การเดินทางสะดวกสบาย
หลายปีที่ผ่านมา สายการบินจำนวนมากให้บริการการเดินทางจากไทยไปญี่ปุ่น โดยมีการเปิดเส้นทางใหม่ ที่บินตรงไปยังเมืองใหญ่ ๆ ในญี่ปุ่นมากขึ้น อีกทั้งยังใช้ระยะเวลาเดินทางจากประเทศไทยไม่นานนัก
นอกจากนี้ ญี่ปุ่นยังมีระบบการคมนาคมที่มีประสิทธิภาพสูงเป็นอันดับต้น ๆ ของโลก ทำให้นักท่องเที่ยวสามารถเดินทางได้อย่างสะดวกทั้งในเมืองและนอกเมือง
และทั้งหมดนี้เอง ที่ทำให้ญี่ปุ่น กลายมาเป็นจุดหมายปลายทางการท่องเที่ยวในฝัน ของนักท่องเที่ยวไทยนับล้านคนไปแล้ว ในวันนี้..
╔═══════════╗
Brighton College Bangkok เปิดให้ทุนการศึกษาระดับ A Level  สำหรับนักเรียนอายุ 15 - 16 ปี วันเสาร์ที่ 25 ก.พ. 2566 เวลา 08:30 - 13:45 น. ลงทะเบียน: 
More information: 
╚═══════════╝
References
-
-
-
-
-
-